b'\n_START_ARTICLE_\nRadiant (astronomija)\n_START_PARAGRAPH_\nRadiant je v astronomiji to\xc4\x8dka na nebu iz katere navidezno izvirajo meteorji dolo\xc4\x8denega meteorskega roja._NEWLINE_Opazovalec lahko vidi meteorje, ki pripadajo meteorskemu roju, kjerkoli na nebu, vendar, \xc4\x8de podalj\xc5\xa1amo smeri njihovega gibanja nazaj, bodo vsi izhajali iz ene to\xc4\x8dke. Ta to\xc4\x8dka se imenuje radiant za meteorski roj. Meteorske roje imenujemo po ozvezdju v katerem radiant le\xc5\xbei. Podalj\xc5\xa1ki poti meteorjev, ki ne pripadajo nobenemu meteorskemu roju, nimajo skupne to\xc4\x8dke._NEWLINE_Meteorski roji obi\xc4\x8dajno nastanejo takrat, ko Zemlja pride v oblak delcev, ki so ostanek kometa. Ti delci se gibljejo skoraj v isti smeri, kot se je gibal komet. Njihove poti so sicer vzporedne. Ko pa Zemlja pre\xc4\x8dka njihovo pot in se pojavijo meteorji, izgleda kot, da izhajajo iz ene to\xc4\x8dke. Zaradi tega se podalj\xc5\xa1ki poti meteorjev sekajo v to\xc4\x8dki, ki le\xc5\xbei na kometovi poti._NEWLINE_Radiant je zelo pomemben za opazovanje meteorjev. Kadar le\xc5\xbei radiant pod obzorjem, se vidi zelo malo meteorjev.'